Document ID: 31986R3431

*****
ΚΑΝΟΝΙΣΜΟΣ (ΕΟΚ) αριθ. 3431/86 ΤΗΣ ΕΠΙΤΡΟΠΗΣ
της 11ης Νοεμβρίου 1986
για λεπτομέρειες εφαρμογής των κατάλληλων μέτρων για τις συναλλαγές με την Ισπανία μεταποιημένων προϊόντων με βάση το έλαιο
Η ΕΠΙΤΡΟΠΗ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ,
Έχοντας υπόψη:
τη συνθήκη για την ίδρυση της Ευρωπαϊκής Οικονομικής Κοινότητας,
την πράξη προσχώρησης της Ισπανίας και της Πορτογαλίας,
τον κανονισμό (ΕΟΚ) αριθ. 477/86 του Συμβουλίου της 25ης Φεβρουαρίου 1986 που θεσπίζει τα κατάλληλα μέτρα για τις συναλλαγές, με την Ισπανία, των μεταποιημένων προϊόντων με βάση τα έλαια (1), όπως τροποποιήθηκε από τον κανονισμό (ΕΟΚ) αριθ. 1986/86 (2), και ιδίως το άρθρο 2,
Εκτιμώντας:
ότι θα πρέπει να καθοριστεί ο κατάλογος των προϊόντων που υπάγονται στην εφαρμογή του εξισωτικού ποσού που αναφέρεται στο άρθρο 1 του κανονισμού (ΕΟΚ) αριθ. 477/86· ότι θα πρέπει να διατηρηθούν εκείνα των οποίων η περιεκτικότητα σε φυτικές λιπαρές ουσίες πλησιάζει μία σημαντική τιμή·
ότι θα πρέπει, για να αποφευχθούν στρεβλώσεις του ανταγωνισμού, να ληφθεί υπόψη σύνθεση του προϊόντος σε λιπαρές ουσίες που εκτιμάται κατ' αποκοπή· ότι θα πρέπει, εξάλλου, να μην εφαρμόζεται το εξισωτικό ποσό όταν η περιεκτικότητα της λιπαρής ουσίας είναι μικρή και όταν αποτελείται αποκλειστικά και σαφώς από προϊόντα που απαλλάσσονται από την εισφορά που αναφέρεται στο άρθρο 14 του κανονισμού (ΕΟΚ) αριθ. 1183/86 της Επιτροπής (3)·
ότι η Επιτροπή Διαχειρίσεως Λιπαρών Ουσιών δεν διατύπωσε γνώμη στην προθεσμία που έθεσε ο πρόεδρός της,
ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ:
Άρθρο 1
1. Το εξισωτικό ποσό που αναφέρεται στο άρθρο 1 του κανονισμού (ΕΟΚ) αριθ. 477/86 εισπράττεται κατά την εισαγωγή στην Ισπανία ή χορηγείται κατά την εξαγωγή από την Ισπανία προϊόντων που αναφέρονται στο παράρτημα Ι του παρόντος κανονισμού, συναρτήσει της περιεκτικότητάς τους σε φυτικές λιπαρές ουσίες. Το εξισωτικό ποσό που εφαρμόζεται από την Ισπανία είναι αυτό που είναι έγκυρο κατά την ημέρα που εκπληρούνται οι τελωνειακές διατυπώσεις.
Για κάθε προϊόν η περιεκτικότητα σε φυτικές λιπαρές ουσίες που λαμβάνεται υπόψη είναι εκείνη που εμφαίνεται στο παράρτημα Ι.
2. Ωστόσο, μετά από αίτηση του ενδιαφερόμενου, το εξισωτικό ποσό δεν εισπράττεται για τα προϊόντα
- των οποίων η περιεκτικότητα σε φυτικές λιπαρές ουσίες είναι μικρότερη από 20 %, ή
- των οποίων η περιεκτικότητα σε φυτικές λιπαρές ουσίες συνίσταται αποκλειστικά από ελαιόλαδο, φοινικέλαιο, έλαιο φοινικοπυρήνων ή έλαιο κοκκοκαρύων.
3. Το εξισωτικό ποσό χορηγείται για τα προϊόντα:
- των οποίων η περιεκτικότητα σε λιπαρές ουσίες είναι μεγαλύτερη ή ίση από 20 % και
- των οποίων το μέρος των λιπαρών ουσιών συντίθεται αποκλειστικά από τα έλαια που αναφέρονται στα στοιχεία α) και β) του άρθρου 1 παράγραφος 1 του κανονισμού (ΕΟΚ) αριθ. 1183/86 και περιλαμβάνονται στο παράρτημα ΙΙ.
4. Η Ισπανία λαμβάνει τα αναγκαία μέτρα ελέγχου για να εξασφαλιστεί η ορθή εφαρμογή των διατάξεων που αναφέρονται στις παραγράφους 2 και 3.
Άρθρο 2
Το εξισωτικό ποσό που πρέπει να εισπραχθεί ή να χορηγηθεί ανά τόνο ελαίου καθορίζεται κάθε μήνα, και για πρώτη φορά από την ημέρα έναρξης ισχύος του παρόντος κανονισμού, από την Επιτροπή βάσει της διαφοράς, αφενός μεν, της μέσης τιμής του σογιελαίου που παρατηρείται στην Ισπανία κατά την περίοδο 1984/85 και, αφετέρου, τις τιμής του ελαίου αυτού στη διεθνή αγορά, αυξημένο με τους δασμούς που εισπράττονται στην Ισπανία επί των εισαγωγών προελεύσεως τρίτων χωρών.
Άρθρο 3
Ο παρών κανονισμός αρχίζει να ισχύει την ημέρα της δημοσίευσής του στην Επίσημη Εφημερίδα των Ευρωπαϊκών Κοινοτήτων.
Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος.
Βρυξέλλες, 11 Νοεμβρίου 1986.

Labels: 3
17
18
6